NEUVOSTON DIREKTIIVI 92/47/ETY,

annettu 16 päivänä kesäkuuta 1992,

edellytyksistä myöntää väliaikaisia ja rajoitettuja poikkeuksia tietyistä yhteisön maidon ja maitopohjaisten tuotteiden tuotantoa ja markkinoille saattamista koskevista terveyssäännöistä

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 43 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

ottaa huomioon talous- ja sosiaalikomitean lausunnon(3),

sekä katsoo, että

maito ja maitotuotteet sisältyvät perustamissopimuksen liitteessä II olevaan luetteloon; maidon ja maitotuotteiden tuotanto ja kauppa ovat merkittävä tulonlähde maatalousväestölle,

tämän alan järkiperäisen kehityksen varmistamiseksi, sen tuottavuuden lisäämiseksi ja edellytysten luomiseksi asteittain sisämarkkinoille direktiivissä 92/46/ETY(4) annetaan yhteisön tasolla tuotantoa ja markkinoille saattamista koskevat terveyssäännöt,

tiettyjen erityistilanteiden vuoksi on mahdollista, että jotkut laitokset eivät pysty mainitun direktiivin voimaantulopäivään mennessä noudattamaan kaikkia annettuja erityissääntöjä; paikallisten olojen huomioon ottamiseksi ja laitosten äkillisten sulkemisten estämiseksi olisi säädettävä järjestelmä, jonka mukaan ennen 1 päivää tammikuuta 1993 toiminnassa olleille laitoksille myönnettäisiin väliaikaisia ja rajoitettuja poikkeuksia,

mahdollisten poikkeusten myöntämisellä yhteisön erityisistä terveyssäännöistä tietyille laitoksille ei saa olla vaikutusta siihen, että kaikkien tuotantoon ja markkinoille saattamiseen liittyvien toimintojen on oltava edellä mainitussa direktiivissä vahvistettujen hygieniasääntöjen mukaisia, ja

komissio valvoo näitä poikkeuksia, jotta väärinkäytön vaara kokonaan torjuttaisiin; tästä syystä olisi säädettävä menettelystä, jolla toteutetaan jäsenvaltioiden ja komission välinen tiivis ja tehokas yhteistyö pysyvässä eläinlääkintäkomiteassa,

ON ANTANUT TÄMÄN DIREKTIIVIN:

1 artikla

Jäsenvaltioiden on huolehdittava, että 1 päivästä tammikuuta 1998 alkaen:

- kaikki laitokset noudattavat direktiivin 92/46/ETY vaatimuksia,

- näistä laitoksista peräisin oleva kulutukseen tarkoitettu maito ja maitopohjaiset tuotteet on merkitty direktiivin 92/46/ETY liitteessä C olevan IV osan A kohdan 3 alakohdassa määrätyllä terveysmerkinnällä.

2 artikla

1. Jäsenvaltiot voivat 31 päivään joulukuuta 1997 asti antaa laitoksille, jotka eivät tämän direktiivin tiedoksiantopäivänä täytä direktiivissä 92/46/ETY laitoksen hyväksymiselle säädettyjä vaatimuksia, luvan poiketa joistakin mainitun direktiivin liitteessä B olevassa I ja V luvussa määrätyistä vaatimuksista, jos näistä laitoksista peräisin olevassa kulutukseen tarkoitetussa maidossa tai maitopohjaisissa tuotteissa ei ole mainitun direktiivin liitteessä C olevassa IV osan A kohdan 3 alakohdassa määrättyä terveysmerkintää eikä niitä ole tarkoitettu kaupan pidettäviksi.

2. Edellä olevassa 1 kohdassa tarkoitettu poikkeus voidaan myöntää ainoastaan sellaisille laitoksille, jotka ennen 1 päivää huhtikuuta 1993 ovat toimittaneet tätä koskevan hakemuksen toimivaltaiselle kansalliselle viranomaiselle.

Tämän hakemuksen mukana on oltava työsuunnitelma ja työohjelma, joista käy ilmi, minkä ajan kuluessa laitos voi täyttää 1 kohdassa mainitut vaatimukset.

Kun yhteisöltä anotaan taloudellista tukea, ainoastaan direktiivin 92/46/ETY vaatimukset täyttävät hakemukset voidaan hyväksyä.

Jäsenvaltioiden on toimitettava komissiolle ennen 1 päivää heinäkuuta 1993 luettelo niistä laitoksista, joille suunnitellaan poikkeuksen myöntämistä. Luettelossa on eriteltävä jokaisen yksittäisen laitoksen osalta suunniteltujen poikkeuksien laatu ja kesto, valmistettujen tuotteiden laatu, tästä laitoksesta peräisin oleville tuotteille tehtävät tarkastukset sekä tarkastuksista vastuussa oleva henkilökunta.

Laitoksille, jotka eivät ole toimittaneet poikkeuslupahakemusta ensimmäisessä alakohdassa mainittuun määräpäivään mennessä tai joiden hakemuksen asianomainen jäsenvaltio on evännyt, ei enää saa antaa lupaa saattaa markkinoille kulutukseen tarkoitettua maitoa tai maitopohjaisia tuotteita ennen kuin niiden katsotaan täyttävän 1 kohdassa hyväksymiselle asetetut vaatimukset. Tämä toimenpide voi koskea ainoastaan osaa laitoksesta tai asianomaisia tuotteita.

Vastaanotettuaan jäsenvaltiolta neljännen luetelmakohdan mukaisen luettelon komissiolla on kaksi kuukautta aikaa tutkia luettelo ja esittää se tarvittaessa muutettuna pysyvälle eläinlääkintäkomitealle, joka tekee päätöksen 4 artiklassa säädettyä menettelyä noudattaen.

3. Komissio julkaisee luettelon laitoksista, joille on myönnetty poikkeuslupa.

3 artikla

1. Jäsenvaltiot voivat 31 päivään joulukuuta 1997 asti antaa luvan laitoksille, jotka eivät pysty hankkimaan direktiivin 92/46/ETY liitteessä A olevassa IV luvussa määrätyt vaatimukset täyttäviä maitovarastoja, saattaa kansallisille markkinoille kulutukseen tarkoitettua maitoa tai maitopohjaisia tuotteita, jos maidossa tai maitopohjaisissa tuotteissa ei ole mainitun direktiivin liitteessä C olevassa IV osan A kohdan 3 alakohdassa määrättyä terveysmerkintää eikä niitä ole tarkoitettu kaupan pidettäviksi.

2. Laitokset, jotka on hyväksytty direktiivin 92/46/ETY 10 tai 11 artiklan mukaisesti, voivat saada 1 kohdassa säädetyn luvan osalle niiden tuotannosta seuraavin edellytyksin:

- näiden laitosten omistajien tai johtajien on toteutettava kaikki tarvittavat toimenpiteet toimivaltaisen viranomaisen valvonnassa sen varmistamiseksi, että raakamaito ja maitopohjaiset tuotteet, jotka eivät täytä direktiivin 92/46/ETY liitteessä A olevan IV luvun vaatimuksia, käsitellään tai jalostetaan selvästi erillään olevassa tilassa tai täysin eri ajankohtana kuin maito ja maitopohjaiset tuotteet, jotka täyttävät mainitut vaatimukset ja jotka on tarkoitettu kaupan pidettäviksi.

- laitosten omistajien tai johtajien on osoitettava toimivaltaisille viranomaisille, että toimenpiteillä, joilla on toteutettu terveysmerkinnän käytön jatkuva valvonta, voidaan välttää terveysmerkinnän virheellinen myöntäminen 1 kohdassa tarkoitetuille tuotteille, ja heidän on pidettävä valvontaviranomaisen käytettävissä kirjanpito raaka-aineista ja lopputuotteista, joista voidaan tarkistaa molempien tuotantolinjojen käyttö.

4 artikla

Kun tässä artiklassa säädettyä menettelyä on noudatettava, sovelletaan direktiivin 92/46/ETY 31 artiklan sääntöjä.

5 artikla

1. Jäsenvaltioiden on saatettava tämän direktiivin 2 artiklan 2 kohdan noudattamisen edellyttämät lait, asetukset ja hallinnolliset määräykset voimaan ennen 1 päivää tammikuuta 1993 ja tämän direktiivin muiden säännösten edellyttämät lait, asetukset ja hallinnolliset määräykset voimaan ennen 1 päivää tammikuuta 1994. Niiden on ilmoitettava tästä komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

6 artikla

Tämä direktiivi on osoitettu kaikille jäsenvaltioille.

Tehty Luxemburgissa 16 päivänä kesäkuuta 1992.

Neuvoston puolesta

Puheenjohtaja

Arlindo MARQUES CUNHA

(1) EYVL N:o C 84, 2.4.1990, s. 100

(2) EYVL N:o C 183, 15.7.1991, s. 60

(3) EYVL N:o C 332, 31.12.1990, s. 62

(4) EYVL N:o L 268, 14.9.1992, s. 1